આર્થરને આ જિંદગી બરાબર માફક આવી ગઈ હતી. બે મહિના મુંબઈના ચીકણા, ભેજવાળા, રોગિષ્ઠ હવામાનમાં આકરી મહેનત કરવાની અને પછી અહીં આવીને મહિના સુધી જલસા કરવાના. અહીં તાઈઘાટ અને અમરાળની વચ્ચે ખીણની ધાર પર ખાસ્સી વિશાળ જગ્યા સમથળ કરીને તેણે અદ્દલ સ્કોટિશ હાઈલેન્ડ ટાઈપથી અહીં પહોળા ઘાટનો બે માળનો બંગલો બંધાવ્યો. ખુલ્લી જગ્યામાં ખાસ સ્કોટલેન્ડથી મંગાવીને ઓક, પાઈન અને રેવન વૃક્ષો વાવ્યા.